
RAPORT  COMUN

asupra propunerii legislative privind stabilirea unor măsuri în domeniul pensiilor acordate beneficiarilor proveniţi din rândul aparatului auxiliar de specialitate al instanţelor judecătoreşti şi al parchetelor de pe lânga acestea, din rândul personalului diplomatic şi consular, din rândul funcţionarilor publici parlamentari, din rândul deputaţilor şi senatorilor, din rândul personalului aeronautic civil navigant profesionist din aviaţia civilă şi din cadrul Curţii de Conturi

În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia buget, finanţe şi bănci au fost sesizate, prin adresa nr.Plx 404/2014 din 8 septembrie 2014, cu dezbaterea pe fond a propunerii legislative privind stabilirea unor măsuri în domeniul pensiilor acordate beneficiarilor proveniţi din rândul aparatului auxiliar de specialitate al instanţelor judecătoreşti şi al parchetelor de pe lânga acestea, din rândul personalului diplomatic şi consular, din rândul funcţionarilor publici parlamentari, din rândul deputaţilor şi senatorilor, din rândul personalului aeronautic civil navigant profesionist din aviaţia civilă şi din cadrul Curţii de Conturi.
La întocmirea prezentului raport comun, Comisiile au avut în vedere: 

· avizul favorabil al Consiliului Legislativ (nr.147/17.02.2014)

· avizul negativ al Consiliului Economic şi Social (nr.383/20.02.2014)

· avizul favorabil al Comisiei juridice, de disciplină şi imunităţi 
(nr.4c-11/887/30.09.2014)

· avizul negativ al Comisiei pentru egalitatea de şanse pentru femei şi bărbaţi (nr. 4c-17/177/16.09.2014)

· punctul de vedere, negativ, al Guvernului (nr.1138/20.06.2014).
Propunerea legislativă are ca obiect de reglementare stabilirea cadrului legal pentru revenirea la pensiile de serviciu ale unor categorii de beneficiari, cuvenite pe luna august 2010. Se propune ca acest cuantum să fie menţinut în plată până când cuantumul pensiei rezultat din înmulţirea valorii punctului de pensie cu punctajul mediu anual acordat ca urmare a recalculării sau revizuirii este mai mare decât cel cuvenit pentru luna august 2010. De asemenea, se prevede ca achitarea drepturilor băneşti menţionate să se efectueze şi pentru perioada 1 septembrie 2010 - până în prezent, eşalonat, pe o perioadă de 3 ani, în tranşe ce urmează a fi stabilite prin hotărâre a Guvernului.

Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

În conformitate cu prevederile Regulamentului Camerei Deputaţilor, Comisiile au dezbătut propunerea legislativă în şedinţe separate, în data de 9 februarie 2016. 

Membrii Comisiei pentru muncă şi protecţie socială au hotărât, cu unanimitate de voturi, respingerea iniţiativei legislative. La lucrări şi-au înregistrat prezenţa 23 deputaţi din totalul de 24 membri. 
Membrii Comisiei pentru buget, finanţe şi bănci au hotărât, cu unanimitate de voturi, respingerea iniţiativei legislative. La lucrări şi-au înregistrat prezenţa 31 deputaţi din totalul de 34 membri. 

La dezbateri au participat, în conformitate cu prevederile art.55 din Regulamentul Camerei Deputaţilor, republicat:

· d-l Gabriel Lungu – Secretar de Stat, Ministerul Muncii, Familiei, Protecţiei Sociale şi Persoanelor Vârstnice
· d-l deputat Anghel Stanciu – în calitate de iniţiator.
Raportul comisiilor a fost adoptat cu unanimitate de voturi.
Iniţiativa legislativă a fost respinsă de Senat în şedinţa din 2 septembrie 2014.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

În urma finalizării dezbaterilor, Comisiile propun Plenului Camerei Deputaţilor respingerea iniţiativei legislative întrucât aceasta a rămas fără obiect, prin adoptarea unor acte normative prin care se reglementează măsurile propuse.

